इंदौर. तुअर दाल में सट्टेबाजी के जरिए दाम बढ़ाने के खेल में आयकर विभाग की देशव्यापी छापे की कार्रवाई में दाल ब्रोकर्स और कमोडिटी टर्मिनल संचालकों के बीच बड़ा रैकेट चलने की बात सामने आई है।
प्रारंभिक जांच में सामने आया है कि इस रैकेट ने देश में एक हजार करोड़ से ज्यादा कीमत की दाल की सट्टेबाजी की। इसी के चलते तुअर की दाल के भाव 200 रुपए तक पहुंच गए। इस रैकेट ने विदेश से आने वाली दाल के पूरे जहाज के सौदे कर लिए। बाद में एनसीडेक्स पर वायदा कारोबार कर भाव में खेल किया।
इंदौर में सीए अशोक जैन के अरिहंत कमोडिटी और दाल ब्रोकर मनोज अग्रवाल के यहां छापे में कई शहरों में दाल गोदामों में दाल जमा कर कृत्रिम संकट पैदा करने के भी दस्तावेज जांच में मिले, जिसके बाद आयकर विभाग ने बुधवार को भी इंदौर के साथ ही देवास, गुना, इटारसी, होशंगाबाद सहित कई शहरों में छापे मारे।
मेमोरी ड्राइव्स में ले रहे ट्रांजेक्शन का रिकॉर्ड, 35 लाख नकद मिले
अरिहंत कमोडिटी और अग्रवाल कंपनी के यहां दाल को लेकर कई ट्रांजेक्शन मिले हैं। यह पूरे ट्रांजेक्शन को आयकर विभाग की टीम ने मेमोरी ड्राइव्स में ले रहे हैं। दोनों जगह कार्रवाई दूसरे दिन बुधवार को भी जारी रही और इसके गुरूवार को भी चलने की संभावना है।
अग्रवाल के घर से 35 लाख नकद भी मिले हैं। वहीं मुंबई में एनसीडेक्स से भी दाल को लेकर हुए ट्रांजेक्शन का रिकॉर्ड मेमोरी ड्राइव्स में लिया जा रहा है। इसमें भी कम से कम दो दिन और लगने की बात कही जा रही है।
जुलाई में ही कर लिए पूरे जहाज की दाल के सौदे
देश में नई दाल दिसंबर से अप्रैल माह के बीच में आती है। जुलाई से दिसंबर तक विदेशों से आयातित दाल के जरिए ही पूरे देश में दाल की पूर्ति की जाती है। इस बार देश में दाल की फसल खराब आने की खबर आते ही अग्रवाल की कंपनी और देश के करीब पांच अन्य बड़े ब्रोकर्स हाउसेस ने विदेशों से आने वाली दाल के सौदे करते हुए पूरे जहाज को ही खरीद लिया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva